Document ID: 32012D0762

DEĊIŻJONI TA’ IMPLIMENTAZZJONI TAL-KUMMISSJONI
tas-6 ta’ Diċembru 2012
li temenda d-Deċiżjoni 2009/821/KE fir-rigward tal-listi ta’ postijiet ta’ spezzjoni fuq il-fruntiera u l-unitajiet veterinarji fi Traces
(notifikata bid-dokument numru C(2012) 8889)
(Test b’relevanza għaż-ŻEE)
(2012/762/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju u zootekniku applikabbli għall-kummerċ intra-Kommunitarju ta’ ċertu annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 20(1) u (3) tagħha,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b’mod partikolari t-tieni sentenza tat-tieni subparagrafu tal-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u b’mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2009/821/KE tat-28 ta’ Settembru 2009 dwar it-tfassil ta’ lista approvata ta’ postijiet ta’ spezzjoni fuq il-fruntiera, li tistabbilixxi ċerti regoli dwar l-ispezzjonijiet imwettqa mill-esperti veterinarji tal-Kummissjoni u tistabbilixxi l-unitajiet veterinarji fi TRACES (4), tistabbilixxi lista ta’ postijiet ta’ spezzjoni fil-fruntiera approvati bi qbil mad-Direttivi 91/496/KEE u 97/78/KE. Din il-lista hija stipulata fl-Anness I ta’ dik id-Deċiżjoni.
(2)
In-nota (15) tar-rimarki speċjali fl-Anness I tad-Deċiżjoni 2009/821/KE tirreferi għall-validità tal-approvazzjoni provviżorja għall-post ta’ spezzjoni fil-fruntiera fil-port ta’ Marseille Port sa ma jaslu fi tmiemhom ix-xogħlijiet għat-titjib ta’ dawk il-faċilitajiet biex jikkonformaw bis-sħiħ mar-rekwiżiti stipulati fil-leġislazzjoni tal-Unjoni. L-approvazzjoni provviżorja kienet valida sal-1 ta’ Lulju 2012. Franza għarrfet lill-Kummissjoni li x-xogħlijiet ġew finalizzati u li ċ-ċentru ta’ spezzjoni Hangar 23 ilu jaħdem mill-1 ta’ Lulju 2012. In-nota (15) tar-rimarki speċjali fl-Anness I tad-Deċiżjoni 2009/821/KE għandha għalhekk titħassar u l-annotazzjoni dwar l-ispezzjoni fl-fruntiera ta’ Marseille Port għandha tiġi emendata skont dan. Għall-finijiet ta’ ċertezza legali, dawk l-emendi għandhom japplikaw retroattivament.
(3)
Wara komunikazzjoni mid-Danimarka, Spanja, Franza, l-Italja, is-Slovakkja u r-Renju Unit, l-annotazzjonijiet għall-postijiet ta’ spezzjoni fil-fruntiera f’dawk l-Istati Membri għandhom jiġu emendati fil-lista stabbilita fl-Anness I tad-Deċiżjoni 2009/821/KE.
(4)
Il-Ġermanja kkomunikat li l-post ta’ spezzjoni fil-fruntiera fl-ajruport ta’ Stuttgart għandu jitħassar mil-lista tal-annotazzjonijiet għal dak l-Istat Membru. Għalhekk, il-lista ta’ annotazzjonijiet għal dak l-Istat Membru kif stabbilita fl-Anness I tad-Deċiżjoni 2009/821/KE għandha tiġi emendata skont dan.
(5)
Is-servizz ta’ verifika tal-Kummissjoni (li qabel kien magħruf bħala s-servizz ta’ spezzjoni tal-Kummissjoni), l-Uffiċċju tal-Ikel u Veterinarju, wettaq verifika fi Spanja, wara li għamel għadd ta’ rakkomandazzjonijiet lil dak l-Istat Membru. Spanja kkomunikat li ċ-ċentru ta’ Spezzjoni “Laxe” fil-post ta’ spezzjoni fil-fruntiera fil-port ta’ A Coruña-Laxe, il-post ta’ spezzjoni fil-fruntiera fl-ajruporti ta’ Cuidad Real u Sevilla, iċ-ċentru ta’ Spezzjoni “Puerto Exterior” fil-post ta’ spezzjoni fil-fruntiera f’Huelva u ċ-ċentru ta’ Spezzjoni “Protea Productos del Mar” fil-post ta’ spezzjoni fil-fruntiera fil-port ta’ Marín għandhom jiġu sospiżi temporanjament. Għalhekk, l-annotazzjonijiet għal dawk il-postijiet ta’ spezzjoni fil-fruntieri stabbiliti fl-Anness I tad-Deċiżjoni 2009/821/KE għandhom jiġu emendati skont dan.
(6)
L-Italja kkomunikat li l-post ta’ spezzjoni fil-fruntiera fl-ajruport ta’ Ancona għandu jiġi mħassar mil-lista ta’ annotazzjonijiet għal dak l-Istat Membru. Għalhekk, il-lista ta’ annotazzjonijiet għal dak l-Istat Membru kif stabbilita fl-Anness I tad-Deċiżjoni 2009/821/KE għandha tiġi emendata skont dan.
(7)
Wara komunikazzjoni mil-Latvja, is-sospensjoni temporanja tal-post ta’ spezzjoni fil-fruntiera f’Patarnieki għandha titneħħa u għalhekk l-annotazzjoni relevanti għal dak l-Istat Membru kif stabbilit fl-Anness I tad-Deċiżjoni 2009/821/KE għandha tiġi emendata skont dan.
(8)
L-Anness II tad-Deċiżjoni 2009/821/KE jistabbilixxi l-lista tal-unitajiet ċentrali, l-unitajiet reġjonali u l-unitajiet lokali fis-sistema veterinarja kompjuterizzata integrata (Traces).
(9)
Wara komunikazzjoni mill-Ġermanja u l-Italja, għandhom isiru ċerti bidliet fil-lista tal-unitajiet reġjonali u lokali fi Traces għal dawn l-Istati Membri, stabbiliti fl-Anness II tad-Deċiżjoni 2009/821/KE.
(10)
Għalhekk, id-Deċiżjoni 2009/821/KE għandha tiġi emendata skont dan.
(11)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2009/821/KE huma emendati skont l-Anness ta’ din id-Deċiżjoni.
Artikolu 2
L-emendi stipulati fil-punti (1)(a) u 1(e)(ii) tal-Anness għandhom japplikaw mill-1 ta’ Lulju 2012.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 6 ta’ Diċembru 2012.

Labels: 3
17
15
6